สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 19 มี.ค. 2562
19 มี.ค. 2562

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (18 มี.ค.) โดยได้แรงหนุนจากการพุ่งขึ้นของหุ้นกลุ่มธนาคารและกลุ่มเทคโนโลยี ขณะที่หุ้นกลุ่มพลังงานดีดตัวขึ้นตามทิศทางราคาน้ำมันดิบ อย่างไรก็ตาม ดัชนีดาวโจนส์ปรับตัวขึ้นในกรอบจำกัด เนื่องจากการร่วงลงของหุ้นโบอิ้งและหุ้นเฟซบุ๊กเป็นปัจจัยฉุดตลาด ขณะเดียวกันนักลงทุนจับตาการประชุมนโยบายการเงินของธนาคารกลางสหรัฐ (เฟด) ในสัปดาห์นี้
ดัชนีเฉลี่ยอุตสาหกรรมดาวโจนส์ปิดที่ 25,914.10 จุด เพิ่มขึ้น 65.23 จุด หรือ +0.25% ขณะที่ดัชนี S&amp;P500 ปิดที่ 2,832.94 จุด เพิ่มขึ้น 10.46 จุด หรือ +0.37% และดัชนี Nasdaq ปิดที่ 7,714.48 จุด เพิ่มขึ้น 25.95 จุด หรือ +0.34%
 
ตลาดหุ้นยุโรปปิดบวกเมื่อคืนนี้ (18 มี.ค.)  โดยหุ้นกลุ่มธนาคารนำตลาดปรับตัวขึ้น หลังธนาคารดอยซ์แบงก์ และธนาคารคอมเมิร์ซแบงก์ ของเยอรมนี ประกาศเมื่อวันอาทิตย์ที่ผ่านมาว่า ทั้งสองได้เข้าร่วมการหารือเรื่องการควบรวมกิจการ ขณะที่นักลงทุนในตลาดจับตาการประชุมธนาคารกลางสหรัฐ (เฟด) ในวันที่ 19-20 มี.ค. เพื่อหาสัญญาณการปรับขึ้นอัตราดอกเบี้ยในปีนี้
ดัชนี Stoxx Europe บวก 0.27% ปิดที่ 382.11 จุด
ดัชนี CAC-40 ตลาดหุ้นฝรั่งเศสปิดที่ 5,412.83 จุด เพิ่มขึ้น 7.51 จุด หรือ +0.14% และ ดัชนี DAX ตลาดหุ้นเยอรมันปิดที่ 11,657.06 จุด ลดลง 28.63 จุด หรือ -0.25% ขณะที่ ดัชนี FTSE 100 ตลาดหุ้นลอนดอนปิดที่ 7,299.19 จุด เพิ่มขึ้น 70.91 จุด หรือ +0.98%
 
ตลาดหุ้นลอนดอนปิดบวกเมื่อคืนนี้ (18 มี.ค.) และดัชนี FTSE 100 แตะระดับสูงสุดในรอบ 5 เดือน หลังได้แรงหนุนจากเงินปอนด์ที่อ่อนค่าลง หลังนายจอห์น เบอร์คาว ประธานรัฐสภาอังกฤษ ออกโรงเตือนนางเทเรซา เมย์ นายกรัฐมนตรีอังกฤษ ไม่ให้นำข้อตกลงว่าด้วยการแยกตัวของอังกฤษออกจากสหภาพยุโรป (Brexit) ที่มีเนื้อหาไม่แตกต่างจาก 2 ฉบับแรก เข้าสู่การพิจารณาของรัฐสภาในสัปดาห์นี้ ขณะที่การทะยานขึ้นของหุ้นกลุ่มเหมืองแร่และน้ำมันช่วยหนุนตลาดด้วย
ดัชนี FTSE 100 ตลาดหุ้นลอนดอนปิดที่ 7,299.19 จุด เพิ่มขึ้น 70.91 จุดหรือ +0.98%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (18 มี.ค.) หลังจากกลุ่มประเทศผู้ส่งออกน้ำมัน (โอเปก) และผู้ผลิตนอกกลุ่มโอเปก ส่งสัญญาณเดินหน้าปรับลดกำลังการผลิต ขณะที่นักลงทุนจับตารายงานสต็อกน้ำมันดิบของสำนักงานสารสนเทศด้านพลังงานสหรัฐ (EIA) ในวันพรุ่งนี้
สัญญาน้ำมันดิบ WTI ส่งมอบเดือนเม.ย. เพิ่มขึ้น 57 เซนต์ หรือ 1% ปิดที่ 59.09 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. เพิ่มขึ้น 38 เซนต์ หรือ 0.6% ปิดที่ 67.54 ดอลลาร์/บาร์เรล
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (18 มี.ค.) ก่อนที่การประชุมนโยบายการเงินของธนาคารกลางสหรัฐ (เฟด) จะมีขึ้นในวันที่ 19-20 มี.ค.นี้ ท่ามกลางกระแสคาดการณ์ที่ว่า เฟดจะคงอัตราดอกเบี้ยในการประชุมครั้งนี้
ดอลลาร์อ่อนค่าลงเมื่อเทียบกับเงินเยน ที่ระดับ 111.40 เยน จากระดับ 111.49 เยน และอ่อนค่าเมื่อเทียบกับฟรังก์สวิส ที่ระดับ 1.0010 ฟรังก์ จากระดับ 1.0022 ฟรังก์ อย่างไรก็ดี ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.3351 ดอลลาร์แคนาดา จากระดับ 1.3345 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1337 ดอลลาร์ จากระดับ 1.1320 ดอลลาร์ ขณะที่เงินปอนด์อ่อนค่าลงแตะที่ระดับ 1.3251 ดอลลาร์ จากระดับ 1.3285 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7099 ดอลลาร์สหรัฐ จากระดับ 0.7085 ดอลลาร์สหรัฐ